人日過電山隨行有昌黎集因讀城南登高詩遂次韵留別孫先覺
作者：王十朋
朝代：宋

paragraphs: 臘去梅已稀，陽浮柳初弄。
北斗新轉梢，東風漸消凍。
爲人節固佳，顧我身無用。
命駕訪親交，肩輿勞僕從。
門闌念久別，燈燭忻此共。
興來酒自斟，歡至欹頻送。
提壺勸銜盃，播穀催除葑。
農耕方迫歸，行樂未能縱。
人生苦離別，俗狀嗟倥傯。
春風桃李花，把盞何時重。